М.Әуезовтің «Абай жолы» роман-эпопеясында кездесетін салт-дәстүрлер мен әдет-ғұрыптар және олардың бүгінгі күндегі өміршеңдігі

Романды оқи отырып ой түйгенім, халқымыздың салт-дәстүрі сол кездегі өмір шындығымен астасып, романның көркемдік қуатын күшейтіп, романдағы кейіпкерлер әлемімен тұтаса келе көз алдымызға көркем шежірелі ғажайып өнер туындысын ұсынады. Жазушының әрбір туындысы үлкен еңбекті, ізденісті қажет етеді. Ал «Абай жолы» роман-эпопеясын жазуға Мұхтар Әуезов үлкен дайындықпен келіп, оған дейін аса мол ізденіс сатыларын бастан өткерген еді. Осындай  жазушының талмай еткен еңбегінің арқасында, қазақ әдебиетіндегі тұңғыш, шоқтығы биік роман-эпопея дүниеге келді. «Абай жолы» роман-эпопеясында жазушы М.Әуезов ұлы ақын Абай Құнанбаевтың жеке өмірін суреттей отыра, ХІХ ғасырдың екінші жартысындағы қазақ қоғамындағы шындық, ондағы талас-тартыс, тап арасындағы қарама-қайшылықтарды, жеке бір адам өміріндегі өзгерістермен байланыстыра отырып өте шебер бейнелейді. М. Әуезовтің халық өмірін терең білуі, оның энциклопедиялық білімі мен жазушылық дарын шеберлігінің ұштасып келуі «Абай жолы» романының реалистік көркемдік деңгейін ғарышқа көтеріп кеткендей.  М.О.Әуезов абайтану ғылымын 4 жасынан –ақ бастаған секілді, себебі оқулықтар арқылы оның төрт жасында атасының ықпалымен Абай өлеңдерін жаттап ұлы ақын алдында айтып бергені белгілі. Ал кейіннен өмірге атақты «Абай жолы» келді.

Мен бірінші кітаптың 1-бетінен-ақ қазаққа тән ат атамау, ***ат қою дәстүрін*** байқадым. Жеңгелері Абайды тел өскен ұл болғандықтан *Телғара* деп атаған болатын. Бұл дәстүр әлі күнге дейін сақталған. Әсіресе ауылды жерлерде кеңінен тараған. Келіндердің қайын жұртына ат қою үрдісі бұл күндері де кездеседі. Бұл дәстүр қазаққа тән келін мен қайын жұрты арасындағы сыйластықты, құрметті білдіреді.

*-Әй, шырағым, балам, әуелі ар жағыңда әкең тұр, сәлем бер[1-том, 8-б.]*,-деп алыс жолдан келе жатқан Абайды анасы Ұлжан әкесіне қарай бұрып жібереді. ***Үлкенді сыйлау*** , соның ішінде ер адамды құрмет тұту мәдениеті әсіресе шығыс халқына тән. Мен мұны да әдет-ғұрыпқа жатқыздым. Дін мұсылман жолында әкені құрметтеу-айырықша парыз. «Әкеге бағыну – Аллаға бағыну.  Оның алдында күнәһар болу», – дейді Пайғамбарымыз. Үлкенді сыйлау менталитеті қазақтың қанына сіңген деп ойлаймын. Қазіргі кездегі кей жастардың өрескел мінезіне бола көпке топырақ шашуға болмайды. Сонымен бірге романның өн бойында бата беру, батамен бірге тілек тілеу де кездеседі. Тілек тілеу мен батаның мағынасы бір болып келеді. Сонымен бірге бұл шығармада қазақтың қонақжайлылығы кеңінен баяндалған. Соның бір мысалы:

*Сәлем беріп, қонақ қылып, қалың-қалың жиындарды өз ауылдарына ертіп барып, ертеңді –кеш қонақ қып жатты*. [1-том, 180-бет.]

**Қонақжайлылық-**[қазақтардың](https://kk.wikipedia.org/wiki/%D2%9A%D0%B0%D0%B7%D0%B0%D2%9B%D1%82%D0%B0%D1%80) қанына ана сүтімен даритын қазақ ұлтына ғана тән асыл [қасиет](https://kk.wikipedia.org/wiki/%D2%9A%D0%B0%D1%81%D0%B8%D0%B5%D1%82). Сондықтан да қонақты сыйлау, құрметтеу, қонаққа деген ілтипат көрсету бала кезден қалыптасады.

*Құнанбай Қарқаралыға қайта келгенде, «сүйінші» тілеген шапқыншы Тобықтыға қарай ұйытқып жатқан.* [1-том, 173-бет.]

**Сүйінші сұрау-**қазақтың ең жақсы көретін салты. Сүйінші сұрау дәстүрі әлі де жалғасуда.

Мұхтар Әуезовтің қай шығармасының тілін алсақ та қазақ халқының мәдениетіне тән, этномәдени шеңбері ауқымды, ұлттық нақышқа бай. Сондықтан бүгінгі таңда туған жекелеген байсалды еңбектерге қарамастан, оның мұрасы әлі ұзақ уақыт жан-жақты, сан алуан, әр бағыттағы зерттеулердің объектісі болып отыр. Қазақ халқының ежелгі дәстүрлері, ертеден келе жатқан белгілі адамдарға ас беру, бір жыл өткенше өліктің артын күту, азалы отбасының үй тігіп, ат тұлдап, қаралы көш жүргізу, жоқтау айтып, көрісу дәстүрі «Абай жолындағы» Бөжей өлімінде кеңінен бейнеленген. Айта кетсек: ***қаралы хабар*** ***жеткізу, естірту, қара тігу,***  ***жаназа шығару, ас беру, жоқтау айту, бата оқыр, қара жығу.***

Кітапта өлім-жітімге қатысты жөн-жоралғылар толығымен берілген десе де болады. Кісі өлген үйдің үстіне ту тігіледі. Соған қарап ол үйдің қаралы үй екенін білуге болады. Қара тігілген үйді көрген адамдар үйге соғып, дұға жасап өтетін болған. Мұндай үй кісі күтуге де дайын отырады. Жыл бойы жоқтау айтылады. Бұл халықтық рәсім марқұмның жылы өтіп, асы берілгенге дейін жалғасады. Бірақ қазіргі кезде қара тігу салты сақталмаған. **Қара жығу салты** марқұмның жылы беріліп, ас өткен соң жасалады. Соңғы жоқтау айтылады. Бұл – қаралы жыл өтті,  азалы күндер аяқталды дегенді білдіреді. Қара тігу сақталмағандықтан, қазіргі кезде қара жығу да кездеспейді. Десе де ас беру сақталғанымен, бата оқыр да бірте –бірте ұмыт болып бара жатқандай. Қаламгер өз шығармасында Бөжейдің өлімін осылайша көне салт-дәстүрлер арқылы көркем бейнелеп көрсетеді.

М.Әуезов тек қаралы күндерді бейнелейтін салт-дәстүрлер мен әдет-ғұрыптарды ғана емес, сонымен бірге қазақ қанымен біте қайнасып кеткен ең ұлы дәстүрлеріміздің бірі той жасау салтын өз шығармаларынан қалыс қалдырмаған-ды. «Той дегенде домалайды қу бастар»  деген сөз нағыз қазақ жұртына  айтылғандай.Әрине, қазақтың тойы ешқашан да  бітпесін. Бұл тойда халқымыз бар жиған  тергенін өзінің жақындары, ұл-қыздары, бауырлары, туыстары үшін аямай шашып, есесіне жарты ғұмырларына жетерліктей қуаныш шаттыққа бөленіп, бір марқайып қалары һақ. Ауыз толтыра айта берсек шашымыздың түгі жетпестей болар еді. Абайдың Ділдәмен отау құруы да бірнеше  салт-дәстүр арқылы көрініс табады: ***құда түсу, айттыру, киіт кигізу т.б.*** Соңғы кезде халықтың тұрмыс-тіршілігінің оңды болуына байланысты той-томалақ өте жиі тойлануда десек-те болады.

-Етік тартар дейтін бір алым тағы бар.[191-бет]

Бұл дәстүр қазіргі кезде күйеу баланың аяқ киімін қайын, балдыздарының тығып қою үрдісімен жалғасқан.

Шығарма барысында қазақтың ***қол ұстату****,* ***шаш сипату*** деген атақты үрдістері де айтылған. Алайда бұл үрдістер қазіргі кезде сақталмаған.

М. Әуезовтің «Абай жолы» эпопеясындағы этнографизмдерді тілдік әрі халықтық болмыс тұрғысынан зерттеуі қазақ халқының мәдениетін тіл деректері арқылы танытуда қосқан зор үлес деп білеміз. Шығармада қазақ халқының этностық ерекшелігін танытатын ұлттық белгілер тұнып тұр. Жазушы шығармаларында қолданылған этнографизмдердің барлығы да ұлттық болмыс пен ұлттық ерекшелікті көрсетуге қызмет еткен. Қаламгер қазақ мәдениетін, яғни халық тіл байлығын, әр алуан этнографиялық, бұйымдық-рухани мәдениетке байланысты лексикалық қабаттарды қай-қайсысына да қажетінше қамти пайдаланған. Бастаңғы беру дәстүрі, әмеңгерлік салт Абай заманында өршіп тұрды десек қателеспейміз. Ол заманда жесірін жатқа жібермеген. Жесірге қамқоршы оның жақындары. Оспан 40 жасында өмірден өтті. Оның үш әйелі жесір қалады. «Інісі – өлсе, ағасы мұра, ағасы өлсе, інісі мұра» деген заң осы жерде көрініс береді. Оспанның үлкен әйелі – Еркежан, екіншісі  Зейнеп, үшіншісі-  Торымбала.

Оспанның асы өткеннен  кейін, осы әйелдердің  алдынан кісі жіберіп сұрайды. Тәкежан Зейнепке, Ысқақ Торымбалаға, Абай Еркежанға әмеңгер болады. Жазушы  Абайдың Еркежанға әмеңгер болғанын (жасырған) эпопеяда айтпаған.Бүгінгі заманда әмеңгерлік  салт  жойылды, ол да болса әйелдердің құқығын аяқасты етпей, тең праволы болғандығының дәлелі. Бұл шығармадағы ең сорақы дәстүр ***«жан алмасу».*** Құнанбай мен Бөжей арасындағы ашу араздықты жойып, дұрыс жолға қою үшін арада жан алмасу керек болады. Бірақ қатал Құнанбай Бөжейге мал берудің орнына өз перзенті Ұлжаннан кейінгі тоқалының перзенті Кәмшатты береді. Бөжейдің әйелі мен қыздарының дұрыс қарамау, жаны ашымау салдарынан кішкентай нәресте шетінейді. Ең дұрысы қазір бұндай қазақ салты жойылған.

М. Әуезовтің «Абай жолы» эпопеясындағы этнографизмдерді тілдік әрі халықтық болмыс тұрғысынан зерттеуі қазақ халқының мәдениетін тіл деректері арқылы танытуда қосқан зор үлес деп білеміз. М. Әуезовтің халық өмірін терең білуі, оның энциклопедиялық білімі мен жазушылық дарын шеберлігінің ұштасып келуі «Абай жолы» романының реалистік көркемдік деңгейін ғарышқа көтеріп кеткендей. Мен зерттеуімнің соңында әрбір қазақтың ұлт болып қалыптасуы мен өз салт-дәстүрін жетік білгісі келсе, «Абай жолын» оқы деген ұранымды тағы да айтқым келеді және айта беремін де.